SK Úradný vestník Európskej únie C 197/29

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 197/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„AGNELLO DEL CENTRO ITALIA“

ES č.: IT-PGI-0005-0808-18.05.2010

CHZO ( X ) CHOP ( )

1. Názov:

„Agnello del Centro Italia“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1:

„L’agnello del Centro Italia“ (jahňacina z centrálneho Talianska) sa získava zo zabitia jahniat mladších než 12 mesiacov pochádzajúcich z týchto miestnych plemien a ich krížencov: Appenninica, Bergamasca, Biellese, Fabrianese, Merinizzata Italiana, Pomarancina, Sopravissana, Zerasca, Comisana, Cornella Bianca, Cornigliese (Corniglio), Garfagnina Bianca, Gentile di Puglia, Massese, Pagliarola, Pecora delle Langhe. Jatočné telá sa delia do troch kategórií, ktoré sú charakterizované takto: ľahké jahňa s hmotnosťou medzi 8,01 a 13,0 kg a so stupňom pokrytia tukom v rámci tried 1, 2, 3, ako sa vymedzuje v „stupnici Spoločenstva na klasifikáciu jatočných tiel ľahkých jahniat“; ťažké jahňa s hmotnosťou rovnakou alebo vyššou než 13,01 kg, s mäsitosťou v rámci tried U, R, O a so stupňom pokrytia tukom v rámci tried 2, 3, 4, ako sa vymedzuje v „stupnici Spoločenstva na klasifikáciu jatočných tiel oviec“; kastrát s hmotnosťou rovnakou alebo vyššou než 20,0 kg, s mäsitosťou v rámci tried E, U, R a so stupňom pokrytia tukom v rámci tried 2, 3, 4, ako sa vymedzuje v „stupnici Spoločenstva na klasifikáciu jatočných tiel oviec“.

Hodnota pH mäsa sa meria na svale Longissimus toraci a má hodnotu medzi 6,15 a 6,80, ak sa získa po všetkých procedúrach zabitia a pred zamrazení jatočných tiel, alebo má hodnotu medzi 5,15 a 5,80, ak sa získava medzi 24 a 30 hodinami po zabití.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

Jahňatá musia byť dojčené výhradne materinským mliekom až do odstavenia. Následne ich základné krmivo tvoria divé rastliny pastvín a lúk, strukoviny a/alebo trávy, ktoré boli všetky získané v danej zemepisnej oblasti. Povolené sú minerálne a/alebo vitamínové doplnky a kŕmne suroviny do 0,4 kg denne na hlavu.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Jahňatá sa narodili a boli chované v tej istej farme, ktorá sa nachádza v zemepisnej oblasti výroby vymedzenej v bode 4.

3.6. Osobitné pravidlá pri krájaní, strúhaní, balení, atď.:

—

3.7. Osobitné pravidlá pri označovaní:

Mäso „Agnello del Centro Italia“ musí byť označené s uvedením týchto údajov: logo „Agnello del Centro Italia“, druh výrobku (ľahké – ťažké – kastrát), grafický symbol EÚ.

4. Stručné vymedzenie zemepisnej oblasti:

Zemepisná oblasť výroby mäsa „Agnello del Centro Italia“ zahŕňa územia týchto regiónov: Abruzzo, Lazio, Marky, Toskánsko, Umbria, región Emilia-Romagna zahŕňajúci celé územia okresov Bologna, Rimini, Forlì-Cesena, Ravenna a čiastočne územia okresov Modena, Reggio nell'Emilia a Parma vymedzené pozdĺž diaľnice A1 Bologna-Miláno od hranice okresu Bologna (od križovatky s diaľnicou A16 Parma-La Spezia) po hranicu regiónu Toskánsko (Passo della Cisa).

5. Spojenie so zemepisnou oblasťou:

5.1. Špecifickosť zemepisnej oblasti:

Zemepisná oblasť sa vyznačuje tromi úrovňami nadmorskej výšky: Apeninské pohorie, ktoré predstavuje centrálnu osu s prevažujúcou vápenatou pôdou, kopce, ktoré majú najmä ílovitý charakter, a na záver údolia pozostávajúce z nánosovej pôdy.

Rôznorodosť prostredia kvantitatívne a kvalitatívne ovplyvňuje rastlinnú výrobu a od údolia po najvyššiu nadmorskú výšku možno pozorovať postupnú zmenu v percentuálnom zložení pastevných zdrojov.

Vďaka tomu možno na kŕmenie oviec využívať vegetáciu pastvín a lúk pozastávajúcu najmä z pastevných tráv a zo strukovín.

Tento fenomén, optimálne prispôsobenie chovu oviec špecifikám náročných zemepisných a klimatických podmienok na území stredného Talianska, je možný vďaka horizontálnemu ale najmä vertikálnemu sezónnemu presunu zvierat, či už v malom alebo veľkom rozmedzí, ktorý praktizujú pastieri od dávnych čias, aby integrovali krmovinu z rôznych oblasti tým, že v zime presúvajú čriedy na pastviny nížin až k moru a naopak na jar a v lete na pastviny Apenín. Tento postup predstavuje jedinečný prípad ekologickej integrácie miestnych výrobných systémov s dostupnými zdrojmi v danej zemepisnej oblasti a možno ho interpretovať ako prostriedok samoorganizácie chovu na prekonanie nielen nepriaznivých klimatických podmienok, ale aj nerovnováhy medzi výživovou potrebou oviec a dostupnosťou krmovín.

5.2. Špecifickosť výrobku:

Vlastnosti mäsa „Agnello del Centro Italia“ zodpovedajú vzťahu medzi rýchlosťou, akou zvieratá naberajú na váhe, a ich úžitkovosťou.

Skorý vývoj živočíšneho tkaniva je charakterizovaný v čase zabitia dobrým pomerom mäsa a kostí, čo celkovo tvorí výhodu, pokiaľ ide o komerčnú úžitkovosť. Práve túto lepšiu úžitkovosť v porovnaní s iným jahňacím mäsom, najmä s tým, ktoré bolo chované mliekom a je hlavne ponúkané na miestnom trhu, oceňuje spotrebiteľ ako aj prevádzkovatelia trhu.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Produkt sa získava z plemien a krížencov plemien, ktoré sú hlboko zakorenené v oblasti výroby, a niektoré sú skutočne pomenované podľa oblasti, kde preukázali najlepšie prispôsobenie sa prostrediu a produktívnu výkonnosť. Táto úzka zviazanosť s genetickým dedičstvom, ktorá sa preukazuje v plemene genericky známom ako „Appenninica“ a používa sa na získanie mäsa „Agnello del Centro Italia“, umožnila týmto ovciam rýchlejšie rásť v porovnaní s inými plemenami alebo genetickými druhmi chovanými v oblasti.

Okrem toho sú to práve mená týchto plemien oviec, ktoré svedčia o ich spojení so zemepisným územím. Prebiehajúcim krížením, hybridizáciou a selekciou populácie oviec v centre Talianska sa vytvorili druhy, ktoré sa perfektne prispôsobili podmienkam územia až do tej miery, že prevzali meno obcí, v ktorých dosiahli najlepšiu úžitkovosť: „Fabrianese“ (Fabriano), „Pomarancina“ (Pomarance), plemeno „Sopravissana“ (Visso), ktoré sa rozšírilo v regióne Marke na začiatku dvadsiateho storočia a z tohto regiónu po Umbriu, Maremmu (medzi Toskánskom a Laziom) a Agro Romano až po región Abruzzo, ktorý sa vďaka sezónnemu presunu zvierat stal centrom veľkého sezónneho sťahovania, ďalej plemeno „Massese“, ktoré pochádza z údolia Valle del Forno v provincii Massa Carrara, populácia plemena „Garfagnina Binaca“, ktorá sa rozšírila v údoliach Valle del Serchio v Garfagnana a Val di Magra (Lunigiana a územie Potremoli), plemeno „Zerasca“ v Lunigiane, na území Zeri v provincii Massa-Carrara.

Povesť mäsa „Agnello del Centro Italia“ pochádza z kvalitnej syntézy založenej na plemenách oddávna žijúcich na tomto území, ktorých produktivita sa zvýšila vďaka krmivu dobrej kvality, pretože ovce sú držané prinajmenšom 8 mesiacov v roku vonku. Tento systém chovu umožňuje využívať lúky, na ktorých rastú aj druhy endemických rastlín. Táto povesť sa zakladá aj na manažérskych kapacitách chovateľov, ich selektívnych opatreniach na zlepšenie kvality a produktivity.

Mäso „Agnello del Centro Italia“ sa teší povesti, ktorá bola etablovaná od roku 1961, a prvé zmienky o ňom sa nachádzajú v dokumente zo septembra 1961 uverejnenom združením Associazione Nazionale della Pastorizia v rámci prieskumu Rassegna Interregionale ovina, ktorý sa konal v Castelluccio di Norcia (Perugia), kde sa uvádzalo, že „cieľom je zlepšenie životných podmienok v horských oblastiach vytvorením nevyhnutných predpokladov na rozvoj pastierstva a najmä plemena ‚Agnello del centro Italia‘ “.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Ministerstvo začalo vnútroštátne námietkové konanie prostredníctvom uverejnenia žiadosti o uznanie chráneného zemepisného označenia „Agnello del Centro Italia“ v Úradnom vestníku Talianskej republiky č. 66 z 20. marca 2010.

Úplné znenie špecifikácie výrobku možno nájsť na adrese: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na webovej stránke ministerstva pre poľnohospodárske, potravinárske a lesnícke politiky (http://www.politicheagricole.it ) kliknutím na „Qualità e sicurezza“ (hore na obrazovke) a potom na „Disciplinari di Produzione all’esame dell’UE“.

(1) Ú. v. EÚ L 93, 31.3.2006, s. 12.